ঢাবিতে শাড়ি নিয়ে ছাত্রলীগের মারামারি, ৩ নেত্রী আহত - Eidgah News
ঢাবিতে শাড়ি নিয়ে ছাত্রলীগের মারামারি, ৩ নেত্রী আহত
প্রকাশ: ৬ জানুয়ারী, ২০২০ ৭:০৪ : অপরাহ্ন
প্রতিষ্ঠাবার্ষিকীর শাড়ি বিতরণ নিয়ে ঢাকা বিশ্ববিদ্যালয়ের ফজিলাতুন্নেছা মুজিব হলে ছাত্রলীগের দু’পক্ষে মধ্যে মারামারির ঘটনা ঘটেছে। রোববার রাতে এ ঘটনা ঘটে। এতে হলের তিন ছাত্রী আহত হয়েছেন।
আহতরা হলেন, হল সংসদের বহিঃক্রীড়া বিষয়ক সম্পাদক পাপিয়া আক্তার, হল সংসদের সমাজসেবা সম্পাদক ইসরাত জাহান ইতি ও মিলি রাণী। এদের মধ্যে পাপিয়া ও ইতি বর্তমানে ঢাকা মেডিকেল কলেজ হাসপাতালে চিকিৎসাধীন বলে জানা গেছে।
প্রত্যক্ষদর্শীরা জানান, ছাত্রলীগের ৭২তম প্রতিষ্ঠাবার্ষিকী উপলক্ষে কর্মীদের মধ্যে শাড়ি বিতরণ করেন হল ছাত্রলীগের সাধারণ সম্পাদক রওনক জাহান রাইয়ান। ওই সময় ৬ জন শাড়ি না পেয়ে রুমে চলে যান। পরে হল ছাত্রলীগের সহ-সভাপতি সালসাবিল খান তাদের ডেকে ছয়টি শাড়ি দেন। এতে ক্ষুব্ধ হন রাইয়ান।
পরে তাদের দু’পক্ষের মধ্যে কথা কাটাকাটি হয়।
এরপর প্রায় ঘণ্টাখানেক স্লোগান-পাল্টা স্লোগান ও দফায় দফায় মারধরের ঘটনা চলে।
জানা গেছে, রাত ৮টার দিকে সালসাবিল রুমে গিয়ে দেখেন তার সব জিনিসপত্র বাইরে পড়ে আছে। এ নিয়ে রাইয়ানের কর্মীদের সঙ্গে দফায় দফায় সংঘর্ষ হয়। তবে রাইয়ান পক্ষে কর্মীরা দাবি করেছেন, সালসাবিল আগে হামলা করেছে।
রওনক জাহান রাইয়ান কেন্দ্রীয় ছাত্রলীগের সাবেক সভাপতি রেজওয়ানুল হক চৌধুরী শোভনের অনুসারী। আর সালসাবিল ঢাকা বিশ্ববিদ্যালয় ছাত্রলীগের সাধারণ সম্পাদক সাদ্দাম হোসেনের অনুসারী। ঘটনার পর দু’জনকে হাসপাতালে ভর্তি করা হয়েছে বলে জানিয়েছেন হল ছাত্রলীগের সাধারণ সম্পাদক রওনক জাহান রাইয়ান।
হল প্রভোস্ট অধ্যাপক জাকিয়া পারভীন জানান, তেমন কিছু ঘটেনি। হলের ছাত্রীরা নিজেরা নিজেরা কথা কাটাকাটি করেছে।